Minder vee in Kers- en planttyd gesteel, sê forum | Netwerk24
Deur Alet van der Walt 20 Januarie 2020 05:40
Willie Clack Foto: Sarel van der Walt
Willie Clack, voorsitter van die forum, sê tradisioneel styg veediefstal skerp in die Kerstyd, asook tydens die planttyd in die somergraangebied.
Clack sê veediefstal neem toe omdat mense in die feestyd meer geld aan vleis bestee. Kulturele gebruike stimuleer ook die vraag.
" 'n Baie goeie mark word geskep en gesteelde vee word aan onskuldige mense verkoop."
Clack sê die verstommende bevindinge wat deur bronne in die polisie bevestig is, is dat veediefstalsake 'n aansienlike daling teenoor die vorige jare toon.
"Amptelike statistieke is nog nie beskikbaar nie en die werklike syfers kan dus nie bekend gemaak word nie.
"In die provinsies waar veediefstal op groot skaal voorkom, is gedurende die afgelope feestyd spesiale teenmisdaad-operasies geloods.
"Ook die verbod op veeveilings het misdadigers se afsetgebied beperk."
Boere se deelname
Clack sê die permitvereistes ten opsigte van die beweging van diere het ook 'n rol gespeel. Weens die bek-en-klouseer-krisis geld 'n beperking op die verskuiwing van vee.
"Boere se ywerige deelname aan die Veediefstal-inligtingsentrums (VIS'e) het ook bygedra om veediefstal te bekamp."
Die Nasionale Veediefstalvoorkomingsforum bedank die polisie, veediefstaleenhede en die inligtingsentrums vir hul pogings en rig 'n versoek tot agente en afslaers om hulle by die Agricultural Produce Agents' Council (APAC) te registreer.
Agente en afslaers is wetlik verplig om hulle by die APAC te registreer en boere word gevra om net sake te doen met agente wat geregistreer is. Deur binne die wetgewing op te tree, sal meer sukses behaal word, sê Clack.